**Tisztelt bodroghalmi lakosok !**

A településképi arculati kézikönyv elkészítését és a településképi rendelet megalkotását a településkép védelmének érdekében a településkép védelméről szóló 2016. évi LXXIV. törvény (továbbiakban: Tktv.) írja elő.

**Településképi arculati kézikönyv** A Településképi Arculati Kézikönyv olyan dokumentum, amelyben -a településképi követelmények megalapozása érdekében -meg kell határozni a településkaraktert meghatározó településképi jellemzőket; a településképi szempontból egymástól jól elkülönülő településrészeket, azok arculati jellemzőit és értékeit; továbbá tartalma kiterjed a településkép minőségi formálására vonatkozó javaslatokra, és a településképhez illeszkedő építészeti elemekre is .A települések esztétikus lakókörnyezetének kialakítása, illetve védelme érdekében a kézikönyv hiánypótló módon teremt lehetőséget a jellegzetes települési karakterjegyek meghatározására és társadalmasítására. A kézikönyv nem kizárólag szakembereknek készül. Elsősorban a települési döntéshozók és a lakosság tájékoztatását segítő, szemléletformáló kiadvány. Célja, hogy a jogszabályok útvesztője helyett röviden, lényegre törően, és mindenki számára érthető módon mutassa be egy közösség környezetalakítással kapcsolatos elvárásait.

**Településképi rendelet**: A településképi rendelet a kézikönyv alapján készül. Biztosítja a településkép védelmét a településképi követelmények meghatározásával, önkormányzati támogatási és ösztönző rendszer kialakításával, illetve településkép-érvényesítési eszközök alkalmazásával. A településképi rendeletben kell meghatározni a helyi védelem alá helyezés, valamint megszüntetés szabályait, a védettséggel összefüggő korlátozásokat, kötelezettségeket, a védelem alatt álló területekre, illetve a településképi szempontból meghatározó területekre vonatkozó településképi követelményeket, valamint az egyes eljárásokra (településkép-védelmi tájékoztató és szakmai konzultáció, településképi véleményezési, településképi bejelentési, településképi kötelezési) vonatkozó szabályokat.

A településképi rendelet a „Hogyan lehet építeni?”kérdésre, ad egyértelmű és egyszerű válaszokat.

Kérem, tekintsék át a Településképi arculati kézikönyvet, a településképi rendeletet és az értékelő felületen tegyék meg esetleges észrevételeiket.

Bodroghalom, 2019. február 19.

 Zelenák Gábor

 polgármester